section_heading: XX. stoljeće
paragraph_text: Nakon 1945. Lovran se postupno oporavlja. Ukida se općina Lovran i čitava Lovranština uključuje u novu općinu Opatija. Turizam se postupno ali uporno obnavlja, grade se novi hotelski kapaciteti, ali taj turistički razvoj ostaje i dalje u sjeni turističkog razvoja Opatije. Neki turistički objekti Lovrana mijenjaju svoju namjenu. Tako nekadašnji Grand Hotel Lovrana koji je za vrijeme Drugog svjetskog rata prenamijenjen u njemačku ratnu, a nakon oslobođenja u jugoslavensku vojnu bolnicu, postaje državni centar za liječenja koštane tuberkuloze koji prerasta u renomiranu Specijalnu kliničku ortopedsku bolnicu koja, po svojim stručnim dosezima, spada u sam vrh hrvatske medicine.